倚瑟行
作者：鮑溶
朝代：唐

paragraphs: 金輿傳驚灞滻水，龍旗參天行殿巍。
左文皇帝右慎姬，北面侍臣張釋之。
因高知處邯鄲道，壽陵已見生秋草。
萬世何人不此歸，一言出口堪生老。
高歌倚瑟流清悲，徐樂哀生知爲誰。
臣驚歡歎不可放，願賜一言釋名妄。
明珠爲日紅亭亭，水銀爲河玉爲星。
泉宮一閉秦國喪，牧童弄火驪山上。
與世無情在速貧，棄尸于野由斯葬。
生死茫茫不可知，視不一姓君莫悲。
始皇有訓二世哲，君獨何人至於斯。
灞陵一代無發毀，儉風本是張廷尉。